**Likumprojekta “Grozījumi Pievienotās vērtības nodokļa likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Pievienotās vērtības nodokļa likumā” (turpmāk – likumprojekts) mērķis ir precizēt pievienotās vērtības nodokļa (turpmāk – PVN) regulējumu, lai vienkāršotu PVN piemērošanu, samazinātu administratīvo slogu un izmaksas, novērstu interpretācijas iespējas, saskaņotu PVN regulējumu ar citos normatīvajos aktos pieņemtu regulējumu un veicinātu PVN sistēmas darbību, atgriežot nodokļu maksātājiem pārmaksāto PVN summu, kā arī, saglabājot līdz 2023.gada 31.decembrim PVN samazinātu likmi piecu procentu apmērā svaigiem augļiem, ogām un dārzeņiem, veicināt augļkopības un dārzeņkopības nozaru attīstību, mazināt ēnu ekonomiku, palielināt legālajā tirgū darbojošos komersantu konkurētspēju, kā arī veicināt svaigu augļu, ogu un dārzeņu patēriņu.  Likumprojekts stājas spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Ministru kabineta 2020.gada 2.septembra sēdes protokola Nr.51, 45.§ 2.2.10.apakšpunktu Finanšu ministrijai kopā ar likumprojektu "Par vidēja termiņa budžeta ietvaru 2021., 2022. un 2023.gadam" un likumprojekta "Par valsts budžetu 2021. gadam" ir uzdots kā Ministru kabineta lietu iesniegt Ministru kabinetā Pievienotās vērtības nodokļa likuma (turpmāk – PVN likums) grozījumus, lai no 2021.gada arī turpmāk saglabātu Covid-19 izraisītās krīzes laikā noteikto 30 dienu termiņu PVN pārmaksas izvērtēšanai un atmaksai, tādējādi veicinot savlaicīgu naudas līdzekļu atgriešanu PVN maksātājiem.  Lai samazinātu administratīvo slogu nodokļu maksātājiem (t.sk. izmaksas) un vienlaikus efektivizētu Valsts ieņēmumu dienesta (turpmāk – VID) izmaksas, ar likumprojektu ir paredzēts arī:   * atbilstoši Valsts kontroles ieteikumam noteikt vienu veidu, kādā PVN maksātājam tiek paziņots lēmums par tā reģistrāciju VID PVN maksātāju reģistrā; * saskaņot PVN likuma regulējumu ar likumprojektu “Grozījumi likumā “Par nodokļiem un nodevām”, kas 2020.gada 20.februārī izskatīts Saeimā 2.lasījumā; * pilnveidot PVN pārmaksas atmaksas kārtību, ievērojot Latvijas Republikas Satversmes tiesas spriedumā lietā Nr.2017-12-01 un Augstākās tiesas Administratīvo lietu departamenta spriedumā lietā Nr.SKA-95/2015 nolemto attiecībā uz PVN pārmaksas atmaksas regularitāti; * saskaņot PVN likuma regulējumu ar grozījumiem Iepakojuma likumā, ar kuriem ievieš obligāto depozīta sistēmu atkārtoti lietojamam un vienreiz lietojamam iepakojumam; * saistībā ar vienotā nodokļu konta ieviešanu 2021.gadā mainīt paziņojuma par PVN samaksu iesniegšanas kārtību; * veikt citus tehniskas dabas grozījumus atbilstoši Finanšu ministrijas iniciatīvai.   Saskaņā ar Ministru kabineta 2020.gada 22.septembra sēdes protokollēmuma Nr.55, 38.§ informatīvajam ziņojumam “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.–2023.gadam” 27.punktu no 2021.gada 1.janvāra līdz 2023.gada 31.decembrim jāsaglabā PVN samazinātā likme piecu procentu apmērā augļiem, ogām un dārzeņiem, vienlaikus nosakot sasniedzamos rezultatīvos rādītājus, lai veicinātu augļkopības un dārzeņkopības nozaru attīstību, mazinātu ēnu ekonomiku, palielinātu legālajā tirgū darbojošos komersantu konkurētspēju, kā arī veicinātu svaigu augļu, ogu un dārzeņu patēriņu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. ***VID lēmumu paziņošana un iesniegumu iesniegšanas kārtība***   Regulējuma mērķis ir samazināt administratīvo slogu un izmaksas, vienkāršojot VID lēmumu paziņošanas kārtību un PVN maksātāju saziņu ar VID.  1.1. Atbilstoši PVN likuma 66.pantam VID lēmumu par personas (izņemot PVN grupu) reģistrāciju VID PVN maksātāju reģistrā var paziņot trīs veidos. Atkarībā no personas reģistrācijas iesniegumā izvēlētā lēmuma paziņošanas veida šādu lēmumu VID paziņo VID mājaslapā internetā, VID Elektroniskās deklarēšanas sistēmā (turpmāk – EDS), ja persona ir šīs sistēmas lietotāja, vai pa pastu.  No personas lēmuma paziņošanas veida ir atkarīgs arī brīdis, kad persona kļūst reģistrēts PVN maksātājs un attiecīgi tam iestājas tā ar PVN likuma noteiktie pienākumi un tiesības:   * ar nākamo dienu pēc lēmuma paziņošanas VID mājas lapā internetā; * ar otro darbdienu pēc lēmuma ievietošanas EDS; * ar septīto dienu pēc šā lēmuma nodošanas pastā.   Vēsturiski, kopš 2009.gada 1.decembra, PVN maksātājam tika dota iespēja izvēlēties sev ērtāko sasniegšanas veidu, jo, ņemot vērā tā laika tehnoloģiskās iespējas, VID nebija nostiprināts viens konkrēts personas sasniegšanas veids. Arī likumā “Par nodokļiem un nodevām” līdz 2013.gadam nebija iekļauts regulējums, kas paredzētu VID izdoto dokumentu paziņošanu, izmantojot elektroniskos sakarus. Tomēr, attīstoties informācijas tehnoloģijām, situācija ir mainījusies, un saziņas process starp VID un nodokļu maksātājiem pašlaik galvenokārt notiek elektroniskajā veidā, izmantojot EDS, kas ir drošs un ērts veids dokumentu iesniegšanai, saziņai ar VID un tiešsaistes pakalpojumu saņemšanai.  Valsts kontrole savā ziņojumā par Latvijas Republikas 2018.gada pārskatu par valsts budžeta izpildi un par pašvaldību budžetiem sniedza ieteikumu Finanšu ministrijai izvērtēt iespēju veikt grozījumus PVN likumā, nosakot vienu veidu, kādā PVN maksātājam tiek paziņots lēmums par tā reģistrāciju VID PVN maksātāju reģistrā. Šī ieteikuma mērķis ir mazināt administratīvo slogu, efektivizēt VID izmaksas un vienkāršot lēmuma paziņošanu PVN maksātājiem par reģistrāciju VID PVN maksātāju reģistrā.  Likuma “Par nodokļiem un nodevām” 7.2 pantsnosaka, ka VID izdoto administratīvo aktu (arī nelabvēlīgu administratīvo aktu) un citus lēmumus, dokumentus un informāciju nodokļu maksātājam, kurš ir EDS lietotājs, paziņo, izmantojot EDS. Tomēr pašlaik ir noteikums, ka minētais neattiecas uz gadījumiem, kad nodokļu maksātājs, kurš ir EDS lietotājs, ir norādījis citu konkrētā dokumenta paziņošanas veidu. Ņemot vērā, ka juridiskajām un fiziskajām personām, kas veic saimniecisko darbību, ir noteikti daudz un dažādi pienākumi, kas sevī būtībā ietver tādu aktīvu sadarbību ar VID, kuras efektīva un ātra izpilde ir nodrošināma, izmantojot tikai elektronisko saziņu, ir izstrādāts likumprojekts “Grozījumi likumā “Par nodokļiem un nodevām”” (Nr.418/Lp13), kas 2020.gada 20.februārī ir pieņemts Saeimā 2.lasījumā. Likumprojektā “Grozījumi likumā “Par nodokļiem un nodevām”” ir paredzēts, ka no 2021.gada 1.janvāra citu dokumenta paziņošanas veidu būs tiesības izvēlēties tikai fiziskām personām, kas neveic saimniecisko darbību. Savukārt, izskatot konkrēto likumprojektu Saeimas Budžeta un finanšu (nodokļu) komisijas 2020.gada 16.septembra sēdē, tika atbalstīts konkrētās komisijas priekšlikums pagarināt spēkā stāšanās laiku uz 2022.gada 1.janvāri. Tādā veidā saskaņā ar likumu “Par nodokļiem un nodevām” visām personām, kas veic saimniecisko darbību (proti, attiecas arī uz PVN maksātājiem), lēmumu paziņošana notiks elektroniski, ievietojot šos lēmumus EDS, vienlaikus par to nosūtot informāciju uz nodokļu maksātāja EDS sistēmā norādīto e-pasta adresi un oficiālo e-pasta adresi, ja tam ir aktivizēts oficiālās e-pasta adreses konts. Nodokļu maksātāju ērtībai administratīvajam procesam PVN jomā pēc iespējas nebūtu jāatšķiras no likumā “Par nodokļiem un nodevām” noteiktā vispārīgā regulējuma. Attiecīgi likumprojektā ir iekļauti pārejas noteikumi, lai šī regulējuma spēkā stāšanās datums tiktu vienādots ar likumprojektā “Grozījumi likumā “Par nodokļiem un nodevām”(Nr.418/Lp13) paredzēto.  Turklāt, lai noskaidrotu PVN maksātāju viedokli par lēmumu paziņošanas izvēles iespējām, Finanšu ministrija veica aptauju, kurā piedalījās 83 respondenti, no kuriem 80% atbalstīja tikai vienu lēmuma par reģistrāciju vai atteikumu reģistrēt VID PVN maksātāju reģistrā paziņošanas veidu, priekšroku dodot lēmuma paziņošanai EDS (89% respondentu).  Saskaņā ar VID sniegto informāciju 2019.gadā VID pieņēma 6714 labvēlīgus lēmumus par PVN maksātāja reģistrēšanu VID PVN maksātāju reģistrā, no kuriem atbilstoši personu izdarītai izvēlei 5663 jeb 84% lēmumus paziņoja EDS, 968 jeb 15% ievietoja VID mājas lapā internetā un tikai 83 jeb 1% nosūtīja pa pastu. Ņemot vērā minēto, ir secināms, ka jau pašlaik vairākums VID pieņemto lēmumu tiek paziņoti PVN maksātājiem, izmantojot EDS, un PVN maksātāji dod priekšroku tieši šādam lēmumu paziņošanas veidam. Ievietojot lēmumus EDS, ir iespēja paziņot PVN maksātājiem gan labvēlīgus, gan nelabvēlīgus lēmumus. Jāmin, ka iepriekš minētajā Finanšu ministrijas aptaujā tikai 5% respondentu atbalstīja lēmuma par atteikumu reģistrēt VID PVN maksātāju reģistrā paziņošanu oficiālajā VID mājas lapā. Kā galvenie riski nelabvēlīgu lēmumu publiskošanai tika minēti šādas informācijas sensitīvais raksturs, kas skar personas reputāciju un ietekmē konkurētspēju.  Tādējādi, ņemot vērā Valsts kontroles ieteikumu un likumprojektā “Grozījumi likumā “Par nodokļiem un nodevām”” (Nr.418/Lp13) paredzētos grozījumus, kā vienīgais lēmuma par PVN maksātāja reģistrēšanu VID PVN maksātāju reģistrā paziņošanas veids ir izvēlēta EDS.  1.2. Lai vienādotu lēmumu paziņošanas kārtību, tādējādi samazinot administratīvo slogu un izmaksas, tiek vienādota dažādu VID izdoto lēmumu (gan labvēlīgo, gan nelabvēlīgo) paziņošanas kārtība PVN maksātājiem.  Atbilstoši spēkā esošajam regulējumam šādus lēmumus VID PVN maksātājam nosūta pa pastu vai, ievietojot tos EDS, ja PVN maksātājs ir EDS lietotājs. Analoģiski ar reģistrācijas brīdi VID PVN maksātāju reģistrā tiek noteikts arī izslēgšanas brīdis no šī reģistra:   * ar otro darbdienu pēc lēmuma ievietošanas EDS; * ar septīto dienu pēc šā lēmuma nodošanas pastā.   Ņemot vērā, ka tiek precizēta lēmumu par reģistrāciju VID PVN maksātāju reģistrā paziņošanas kārtība, kā arī veikti grozījumi likumā “Par nodokļiem un nodevām”, ir nepieciešams PVN likumā precizēt arī regulējumu, kas attiecas uz lēmumu par izslēgšanu no VID PVN maksātāju reģistra paziņošanas kārtību, nosakot vienu lēmumu paziņošanas veidu – EDS, tādējādi minimizējot administratīvo slogu un izmaksas gan PVN maksātājiem, gan VID. Ar EDS izmantošanu nodokļu maksātājiem tiek nodrošināta informācijas pieejamība vienā veidā un vietā.  Tā kā likumā “Par nodokļiem nodevām” attiecībā uz nodokļu administrēšanas procesu ir noteikts vispārējs regulējums, PVN likumā nav nepieciešams dublēt VID lēmumu paziņošanas kārtību. Tādējādi saskaņā ar plānotajiem grozījumiem likumā “Par nodokļiem un nodevām” lēmumu par reģistrāciju VID PVN maksātāju reģistrā un izslēgšanu no tā vienīgais paziņošanas veids būs to ievietošana EDS.  1.3. Atbilstoši spēkā esošajam PVN likuma regulējumam no lēmumu par reģistrāciju VID PVN maksātāju reģistrā un izslēgšanu no tā ir atkarīga arī PVN maksātāja reģistrācijas vai izslēgšanas brīdis VID PVN maksātāja reģistrā, tas ir, brīdis, kad uzskata, ka lēmums ir paziņots PVN maksātājam.  PVN administrēšanas procesā reģistrācijas faktam ir būtiska nozīme un tas rada tūlītējas sekas PVN maksātājam, jo tam kļūst saistoši PVN likumā noteiktie reģistrētā PVN maksātāja pienākumi, t.sk. PVN rēķina izrakstīšana, PVN deklarācijas iesniegšana utt. Tādējādi PVN maksātājam ir svarīgi saņemt informāciju par tā reģistrācijas brīdi VID PVN maksātāju reģistrā, kas vislabāk ir realizējams, ievietojot lēmumu EDS.  Atbilstoši likuma “Par nodokļiem un nodevām” 7.2 panta otrajai daļai VID izdotais administratīvais akts (arī nelabvēlīgs administratīvais akts) un citi lēmumi, dokumenti un informācija nodokļu maksātājam ir uzskatāma par paziņotu otrajā darba dienā pēc tās ievietošanas EDS. Atbilstoši labas pārvaldības principam, lai nedublētu tiesību normas, no PVN likuma būtu svītrojams identisks regulējums attiecībā uz lēmuma paziņošanas brīdi PVN maksātāja reģistrēšanai VID PVN maksātāju reģistrā vai izslēgšanai no tā, bet ir saglabājama tikai atsauce uz likumā “Par nodokļiem un nodevām” noteikto lēmumu paziņošanas brīdi.  1.4. Likumā “Par nodokļiem un nodevām” (15.panta pirmās daļas 3.punktā) ir noteikts, ka visu nodokļu maksātāju (tai skaitā reģistrēto PVN maksātāju) pienākums ir, izmantojot EDS, iesniegt VID nodokļu deklarācijas un informatīvās deklarācijas. Lai paātrinātu informācijas apriti un samazinātu administratīvo slogu ar likumprojektu “Grozījumi likumā “Par nodokļiem un nodevām”” (Nr.418/Lp13) ir paredzēts līdzīgu kārtību ieviest arī attiecībā uz iesniegumu, kas adresēti VID un kas saistīti ar nodokļu administrēšanu, iesniegšanas kārtību, tajā pat laikā paredzot izņēmumu attiecībā uz fiziskās personas, kas neveic saimniecisko darbību, iesniegumu iesniegšanu. Līdz ar to ar minētie grozījumi paredz, ka turpmāk visa saziņa starp personām, kas veic saimniecisko darbību, un VID notiks elektroniskā veidā, izmantojot EDS. Ņemot vērā minēto, PVN likumā nav nepieciešams speciāls regulējums, kas nosaka iesniegumu, informācijas un deklarāciju iesniegšanas veidu, jo tas ir atrunāts likumā “Par nodokļiem un nodevām”.  1.5. Attiecībā uz PVN grupu PVN likumā ir noteikts īpašs regulējums. Tādējādi ar veicamajiem grozījumiem mainās arī noteikumi, kas attiecas uz PVN grupas saziņas kārtību ar VID. Pašlaik PVN likumā ir noteikts, ka VID lēmumus, kas saistīti ar PVN grupas reģistrāciju VID PVN maksātāju reģistrā vai izslēgšanu no tā, paziņoja PVN grupas galvenajam uzņēmumam pa pastu. Ņemot vērā likumprojektu “Grozījumi likumā “Par nodokļiem un nodevām”” (Nr.418/Lp13), arī PVN grupas saziņai ar VID būtu jānotiek tikai elektroniskā veidā. Līdz ar to PVN likumā būtu nepieciešams tikai atrunāt, ka lēmumus saistītos ar PVN grupas reģistrāciju VID nosūta PVN grupas galvenajam uzņēmumam. Savukārt atbilstoši likumprojektam “Grozījumi likumā “Par nodokļiem un nodevām”” (Nr.418/Lp13) PVN grupas galvenā uzņēmuma saziņai ar VID ir jānotiek elektroniski, izmantojot EDS.  Tāpat ir precizējama arī PVN grupas iesniegumu par jauna dalībnieka pievienošanu PVN grupai vai par dalībnieka izslēgšanu no PVN grupas iesniegšanas kārtība, nosakot, ka minēto iesniegumu ar grozītu PVN grupas dibināšanas līgumu iesniedz PVN grupas galvenais uzņēmums. Turpmāk nebūs nepieciešams, lai iesniegumu paraksta gan PVN galvenais uzņēmums, gan pievienojamais vai izslēdzamais PVN grupas dalībnieks, jo galvenajam uzņēmumam tiek uzticēta saziņa ar VID un grozītajā PVN grupas dibināšanas līgumā PVN grupas dalībnieki ir izteikuši savu gribu.  Ņemot vērā minēto, ir pārskatāmi visi panti, kur minēti PVN grupas dalībnieku vai galvenā uzņēmuma pienākumi.   1. ***PVN pārmaksas atmaksas kārtības pilnveidošana***   Veicamo grozījumu mērķis ir pilnveidot PVN pārmaksas atmaksas kārtību, ievērojot Latvijas Republikas Satversmes tiesas spriedumā lietā Nr.2017-12-01 un Augstākās tiesas Administratīvo lietu departamenta spriedumā lietā Nr.SKA-95/2015 nolemto.  Padomes 2006.gada 28.novembra direktīvas 2006/112/EK par kopējo pievienotās vērtības nodokļa sistēmu (turpmāk - Direktīva 2006/112/EK) 183.pants piešķir dalībvalstīm tiesības nacionālajā regulējumā noteikt nosacījumus, kādiem īstenojoties, atskaitīšanas summas un valsts budžetā maksājamās PVN summas pārpalikumu vai nu pārnest uz nākamo periodu, vai arī veikt atmaksāšanu.  2.1. Atbilstoši PVN likuma regulējumam VID, veicot nodokļu administrēšanas pasākumus, izvērtē PVN pārmaksas rašanās pamatotību un pārceļ apstiprināto pārmaksāto PVN summu uz nākamo taksācijas periodu līdz taksācijas gada beigām (sedzot nākamajos taksācijas periodos valsts budžetā maksājamo PVN summu), 30 dienu laikā no PVN deklarācijas vai precizētās deklarācijas iesniegšanas dienas. Tādējādi, izņemot PVN likuma 109.panta piektajā daļā noteiktos “ātras” PVN pārmaksas atmaksas gadījumus, pārmaksāto PVN summu atmaksā reģistrētā PVN maksātāja norādītā bankas kontā taksācijas gada beigās. Latvijas Republikas Satversmes tiesa 2018.gada 11.aprīļa sprieduma lietā Nr.2017-12-01 ir atzinusi likuma “Par pievienotās vērtības nodokli” (redakcijā, kas bija spēkā no 2010.gada 1.janvāra līdz 2012.gada 31.decembrim) 12.panta 12.3 un 12.5 daļu, ciktāl tās nenodrošina PVN pārmaksas atgriešanu nodokļu maksātājam saprātīgā termiņā, par neatbilstošām Latvijas Republikas Satversmes 105.pantam. Ņemot vērā to, ka PVN likuma XII nodaļā ir pārņemta likuma “Par pievienotās vērtības nodokli” (redakcijā, kas bija spēkā no 2010.gada 1.janvāra līdz 2012.gada 31.decembrim) 12.panta 12.3 un 12.5 daļas būtība, ir nepieciešams veikt grozījumus atbilstoši Latvijas Republikas Satversmes tiesas 2018.gada 11.aprīļa sprieduma lietā Nr.2017-12-01 secinātajam, paredzot VID pienākumu veikt regulāru PVN pārmaksas atmaksu par taksācijas periodu, nepārnesot administratīvo slogu uz taksācijas perioda beigām.  2.2. PVN likuma 110.pantā ir īpaši atrunāti vairāki gadījumi, kad VID ir tiesības pagarināt vispārīgu PVN pārmaksas izvērtēšanas 30 dienu termiņu, piemēram, pieņemts lēmums par nodokļu revīzijas (audita) uzsākšanu attiecībā uz tiem darījumiem, kuru pārbaudei nepieciešama papildu informācija, pieprasīta papildu informācija, kas ir nepieciešama pārmaksātās PVN summas apstiprināšanai, vai reģistrēts PVN maksātājs nevar dokumentāri pierādīt PVN 0 procentu likmes piemērošanas pamatotību. Saskaņā ar Augstākās tiesas Administratīvo lietu departamenta 2015.gada 7.decembra spriedumu lietā Nr.SKA-95/2015 VID ir pienākums aprēķināt atmaksājamās summas palielinājumu[[1]](#footnote-1), skaitot ar nākamo dienu pēc parastā atmaksas termiņa iestāšanās, proti, ar 31.dienu pēc deklarācijas iesniegšanas. Turklāt tiesiski šķēršļi, kas bija par pamatu atmaksas aizkavēšanai, piemēram, nodokļu revīzijas (audita) uzsākšana, kurā deklarētās PVN pārmaksas pamatotība tiek vērtēta, nav pietiekams pamats, lai neveiktu atmaksājamās summas palielinājumu. Minēto Augstākās tiesas atziņu sūdzību lietās par nepareizi aprēķinātās atmaksājamās summas palielinājumu vienveidīgi piemēro Administratīvās rajona tiesas, ar parasto atmaksas termiņu saprotot 30 dienas no deklarācijas iesniegšanas, neieskaitot parastajā termiņā ar PVN likumu noteiktos 30 dienu termiņa pagarinājuma gadījumus. Saskaņā ar Administratīvās rajona tiesas lēmumu 2018.gadā pieteicējam atmaksāta summa 18 366,59 *euro* apmērā.  VID veiktais PVN pārmaksas izvērtējums   |  |  |  |  |  |  |  | | --- | --- | --- | --- | --- | --- | --- | |  | **2018.gads** | | | **2019.gads** | | | | Dienu skaits | PVN pārmaksas summa, *euro*, milj. | NM skaits | % | PVN pārmaksas summa, *euro*, milj. | NM skaits | % | | Līdz 5 | 150,8 | 16 430 | 12.7 | 163,6 | 18 805 | 14 | | 6-10 | 215,5 | 35 149 | 27.2 | 259,2 | 39 854 | 30 | | 11-20 | 268,6 | 48 185 | 37.5 | 275,2 | 47 693 | 36 | | 21-30 | 194,4 | 26 412 | 20.4 | 125,6 | 20 840 | 16 | | 31-75[[2]](#footnote-2) | 37,6 | 2 592 | 2 | 44,9 | 4 951 | 4 | | Virs 75[[3]](#footnote-3) | 11,1 | 282 | 0.2 | 8,7 | 297 | 0.2 | | **Kopā:** | **878,0** | **129 050** |  | **877,2** | **132 440** |  |   Atbilstoši judikatūras maiņai, ja reģistrēts PVN maksātājs būtu iesniedzis iesniegumu par atmaksājamās PVN summas palielinājuma izmaksu, 2016.gadā būtu jākompensē 1,63 milj. *euro*, 2017.gadā – 1,35 milj. *euro*, 2018.gadā – 1,59 milj. *euro* un 2019.gadā – 0,7 milj. *euro*, kompensācijai veidojot vidēji 2-3% no pēc 30.dienas atmaksātās PVN pārmaksas summas. Sākot ar 2019.gada decembri, VID izmaksā atmaksājamās PVN summas palielinājumu bez reģistrēta PVN maksātāja iesnieguma, 2019.gadā kompensējot 8070,13 *euro* un 2020.gadā - 155 433,96 *euro*. Tādēļ, lai aizsargātu valsts fiskālās intereses, vienlaikus nepieļaujot nepamatotu PVN pārmaksas atmaksu nepietiekamu laika resursu tās pamatotības izvērtēšanai dēļ, ir nepieciešams pārskatīt vispārīgu PVN pārmaksas atmaksas termiņu, izslēdzot iespēju to pagarināt.  Laika periodā no 2020.gada 1.aprīļa līdz 9.jūnijam PVN pārmaksas atmaksas kārtību noteica likums “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” un laika periodā no 2020.gada 10.jūnija līdz 31.decembrim to nosaka Covid-19 infekcijas izplatības seku pārvarēšanas likums, nosakot VID pienākumu veikt apstiprinātās PVN pārmaksas atmaksu 30 dienu laikā no PVN deklarācijas vai precizētās deklarācijas iesniegšanas dienas. Pēc VID sniegtās informācijas no 2020.gada 1.aprīļa līdz 30.jūnijam PVN pārmaksas atmaksa vidēji notiek 10 dienās, atteikts 557 gadījumos par 3,09 milj. *euro*. Tā kā regulāra apstiprinātās PVN pārmaksas atmaksa veicina savlaicīgu naudas līdzekļu atgriešanu PVN maksātājiem, plānots arī turpmāk saglabāt Covid-19 izraisītās krīzes laikā noteikto 30 dienu termiņu PVN pārmaksas izvērtēšanai un atmaksai. 30 dienu laikā ir atmaksājama tā PVN pārmaksas summas daļa, kuras rašanās pamatotība tiek apstiprināta VID veiktās datu ticamības ietvaros, vērtējot VID rīcībā esošo informāciju. Savukārt tā PVN pārmaksas summas daļa, par kuras rašanās pamatotību ir radušās šaubas un noteiktajā termiņā, t.i., 30 dienu laikā no deklarācijas iesniegšanas termiņa vai dienas, kad tiek novēloti iesniegta vai precizēta PVN deklarācija, nav gūti ticami pierādījumi darījuma ekonomiskās būtības izvērtēšanai, ir atsakāma. Ar minēto priekšlikumu nekādā veidā netiek ietekmētas VID tiesības pārbaudīt PVN nodokļa aprēķināšanas, maksāšanas un ieskaitīšanas budžetā pareizību un atbilstību normatīvajiem aktiem (t.sk. pārmaksāto PVN summu), vispārējā kārtībā veicot likumā “Par nodokļiem un nodevām” noteikto nodokļu revīziju (auditu).  2.3. PVN likuma 109.panta piektajā daļā ir noteikti gadījumi, kad ir veicama “ātra” PVN pārmaksas atmaksa, apstiprināto summu nepārceļot līdz taksācijas gada beigām, tādējādi radot labvēlīgākus nosacījumus tiem reģistrētiem PVN maksātājiem, kuriem PVN pārmaksa rodas objektīvu apstākļu dēļ (reģistrēts PVN maksātājs veic ar PVN 0 procentu likmi apliekamus darījumus, tas ir iegādājies pamatlīdzekļus, vai arī iegādājies preces vai saņēmis pakalpojumus, kuriem piemēro apgriezto jeb reverso PVN maksāšanas kārtību). Pēc VID sniegtās informācijas likumdevēja noteiktie apstākļi, kuri objektīvi pamatotu PVN pārmaksas rašanos, praksē tiek ļaunprātīgi izmantoti, tādēļ VID veic padziļinātu PVN pārmaksas rašanās pamatotības izvērtējumu arī minētajos gadījumos. 2018.gadā atteikts apstiprināt pārmaksāto PVN summu 2 165 gadījumos kopumā 13,7  milj. *euro* apmērā. “Ātras” PVN pārmaksas atmaksas nosacījumi izpildās 848 gadījumos par pārmaksāto PVN summu 11,7 milj. *euro* apmērā jeb 85 % apmērā no visas atteiktās PVN summas. 2018.gadā preventīvo pasākumu rezultātā ir precizētas 7 530 PVN deklarācijas, palielinot valsts budžetā maksājamo PVN vai samazinot pārmaksātās PVN summas apmēru (fiskālais ieguvums 15,9 milj. *euro*), uz kurām 2 245 gadījumos bija attiecināmi “ātras” PVN pārmaksas atmaksas nosacījumi (fiskālais ieguvums 13,5 milj. *euro*). Par 2019.gada decembri/4.ceturksni iesniegtas 25 641 PVN deklarācijas, kurās deklarēta pārmaksātā PVN summa kopumā 73,8 milj. *euro* apmērā, no kurām 6 843 gadījumos izpildās “ātras” PVN pārmaksas atmaksas nosacījumi par pārmaksāto PVN summu 64,6 milj. *euro* apmērā jeb 87,5 % apmērā no visas mēnesī/ceturksnī deklarētās pārmaksātās PVN summas. No minētajām PVN deklarācijām ir iesniegta 8 737 tāda, kurā deklarētā pārmaksātā PVN summa pārsniedz 500 *euro*, par summu 71,6 milj. *euro* apmērā, no kurām “ātras” PVN pārmaksas atmaksas nosacījumi izpildās 3 777 gadījumos un no valsts budžeta atmaksājamā PVN summa 64,2 milj. *euro* apmērā jeb 89,6 % no deklarētās PVN summas. Šīm deklarācijām elektroniskās riska analīzes rezultātā riski tiek konstatēti 6 577 gadījumos jeb 75 % par PVN summu 58,3 milj. *euro* apmērā. Ņemot vērā minēto, valsts budžeta fiskālo interešu aizsargāšanai nolemts atteikties no īpašu “ātras” PVN pārmaksas atmaksas nosacījumu, kuri objektīvi izskaidro PVN pārmaksas rašanās iemeslus, piemērošanas..  2.4. Likuma “Par nodokļiem un nodevām” 28.panta ceturtā daļa paredz, ka nodokļu administrācija pārmaksātās nodokļu summas bez nodokļu maksātāja iesnieguma vispirms novirza nokavēto nodokļu un ar tiem saistīto maksājumu segšanai, vienlaikus proporcionāli sedzot pamatparādu, soda naudu un nokavējuma naudu. PVN likuma 109.panta otrā daļa nosaka VID pienākumu segt kārtējos un nokavētos nodokļu maksājumus pirms apstiprinātā PVN pārmaksa tiek pārcelta uz nākamajiem taksācijas periodiem. Tā kā 2021.gada 1.janvārī stājas spēkā vienotā nodokļu konta[[4]](#footnote-4) regulējums, ir nepieciešams paredzēt vienotus nosacījumus kārtējo un nokavēto nodokļu maksājumu segšanai, proti, pirms apstiprinātā PVN pārmaksa tiek atmaksāta, ir sedzami kārtējie un nokavētie nodokļu maksājumi atbilstoši likumā “Par nodokļiem un nodevām” noteiktajai vispārējai kārtībai.  2.5. PVN likuma 109.panta sestā, septītā un astotā daļa nosaka speciālo kārtību, kādā ir atmaksājama apstiprināta PVN pārmaksa, ja reģistrēts PVN maksātājs ir izslēgts no VID PVN maksātāju reģistra, paredzot veikt PVN pārmaksas atmaksu tikai pēc personas pieprasījuma ne vēlāk kā četrus mēnešus no izslēgšanas brīža. Ja noteiktajā termiņā PVN pārmaksa netiek pieprasīta, iesniedzot iesniegumu nodokļu administrācijai, VID ir pienākums to dzēst. Ņemot vērā, ka laika periodā no 2020.gada 1.aprīļa līdz 31.decembrim atbilstoši speciālajam regulējumam[[5]](#footnote-5) tiek nodrošināta regulāra apstiprinātās PVN pārmaksas atmaksa un apstiprinātā PVN pārmaksas summa vairs netiek uzkrāta valsts budžetā, nav nepieciešams saglabāt īpašus nosacījumus apstiprinātās PVN pārmaksas atmaksai personām, kuras ir izslēgtas no VID PVN maksātāju reģistra. Personas, kuras ir izslēgtas no VID PVN maksātāju reģistra, turpmāk apstiprinātās PVN pārmaksas atmaksu saņems vispārējā kārtībā – 30 dienu laikā no pirmreizējās vai precizētās PVN deklarācijas iesniegšanas dienas.  2.6. Jaunā PVN pārmaksas atmaksas kārtība ir attiecināma uz tādu PVN pārmaksas summu, kas uzrādīta tādā PVN deklarācijā, kura iesniegta VID, sākot ar 2021.gada 1.janvāri, t.sk. arī PVN deklarācijā par 2020.gada decembri un 2020.gada IV ceturksni, jo to iesniegšanas termiņš atbilstoši PVN likumā noteiktajam iestājas 2021.gada 20.janvārī. Līdzīga kārtība ir piemērojama arī vērtējot PVN pārmaksas rašanās pamatotību pēc precizētās PVN deklarācijas par iepriekšējiem taksācijas periodiem, ja tās tiks iesniegtas pēc 2021.gada 1.janvāra.  2.7. Saskaņā ar speciālajā regulējumā[[6]](#footnote-6) noteikto laika periodā no 2020.gada 1.aprīļa līdz 31.decembrim nav piemērojama [PVN likuma](https://likumi.lv/ta/id/253451-pievienotas-vertibas-nodokla-likums) [109.](https://likumi.lv/ta/id/253451-pievienotas-vertibas-nodokla-likums#p109) un [110.pantā](https://likumi.lv/ta/id/253451-pievienotas-vertibas-nodokla-likums#p110) noteiktā kārtība, un PVN pārmaksas apstiprināšanas termiņš vairs netiek pagarināts. Laika periodā līdz 2020.gada 31.martam, pamatojoties uz PVN likuma 110.pantā noteikto, VID ir pagarinājis PVN pārmaksas apstiprināšanas termiņu 633 gadījumos par pārmaksāto PVN summu 3,9 milj. *euro*. Lai nodrošinātu tiesisku noteiktību un mazinātu interpretācijas iespējas, kādā termiņā ir veicama PVN pārmaksas atmaksa, kuras apstiprināšanas termiņš bija pagarināts saskaņā ar PVN likuma regulējumu un apstiprināšana notikusi pēc 2020.gada 1.aprīļa, ar likuma pārejas noteikumiem ir jānosaka konkrēts termiņš, kādā VID veic faktisku apstiprinātās PVN pārmaksas atmaksu, t.i., ne vēlāk kā nākamajā darbdienā pēc PVN pārmaksas pamatotības apstiprināšanas. Ar minēto priekšlikumu netiek izslēgts VID pienākums aprēķināt nokavējuma naudu, ja pārmaksātās nodokļu summas nepamatoti netiek atmaksātas konkrētā nodokļa likumā noteiktajā termiņā, kā to paredz likums “Par nodokļiem un nodevām” (Augstākās tiesas Administratīvo lietu departamenta spriedumā lietā Nr.SKA-95/2015 nolemtais).   1. ***Depozīta sistēma***   Regulējuma mērķis irsaskaņot PVN likuma regulējumu ar grozījumiem Iepakojuma likumā, ar kuriem ar 2022.gada 1.februāri ievieš obligāto depozīta sistēmu atkārtoti lietojamam un vienreiz lietojamam iepakojumam.  Šobrīd PVN likumā ir ieviestas atsevišķās normas attiecībā uz depozīta sistēmu atkārtoti lietojamam iepakojumam. PVN likuma 39.pantā ir noteikts, ka darījuma ar PVN apliekamajā vērtībā neiekļauj atkārtoti lietojamā depozīta maksu. Savukārt PVN likuma 90.pantā reģistrētam PVN maksātājam, kurš atkārtoti lietojamam iepakojumam piemēro depozīta sistēmu, ir noteikts pienākums, iesniedzot deklarāciju par taksācijas gadu, koriģēt piegādāto preču ar PVN apliekamo vērtību par atpakaļ nesaņemtā depozīta iepakojuma vērtību un iemaksāt aprēķināto PVN summu valsts budžetā. Tāpat PVN likuma 117.panta piektās daļas 4.punktā reģistrētam PVN maksātājam ir noteikts pienākums iesniegt deklarāciju par taksācijas gadu, ja tas atkārtoti lietojamam iepakojumam piemēro depozīta sistēmu.  Atbilstoši spēkā esošajam Iepakojuma likuma regulējumam šobrīd iepakotāji var piemērot depozīta sistēmu, kas ir brīvprātīga, tikai atkārtoti lietojamam dzērienu iepakojumam, neparedzot to piemērot vienreiz lietojamam dzērienu iepakojumam. 2019.gada 24.oktobrī Saeima pieņēma likumu “Grozījumi Iepakojuma likumā”, ar kuru Latvijā no 2022.gada 1.februāra tiek ieviesta obligāta vienota depozīta sistēma vienreiz lietojamam un atkārtoti lietojamam dzērienu iepakojumam. Līdz ar to ir nepieciešams veikt grozījumus PVN likumā atbilstoši Iepakojuma likumā veiktajiem grozījumiem un lietotajai terminoloģijai.  Respektīvi, saskaņā ar normatīvajiem aktiem iepakojuma jomā noteiktā depozīta maksa netiks iekļauta pārdodamās preces ar PVN apliekamajā vērtībā. Tomēr depozīta iepakotājam ir pienākums iesniegt deklarāciju par taksācijas gadu, kurā jākoriģē piegādātās preces ar PVN apliekamo vērtību par iepriekšējā gadā nesaņemtā depozīta iepakojuma vērtību, kā rezultātā jāiemaksā valsts budžetā aprēķinātā PVN summa. Ar PVN apliekamā vērtība ir jākoriģē par summu, kas ir vienāda ar atpakaļ nesaņemtā depozīta iepakojuma depozīta maksu, kurā ir jau iekļauts PVN.  Plānots, ka šis PVN jomas regulējums stāsies spēkā vienlaicīgi ar minētās depozīta sistēmas ieviešanu, t.i., 2022.gada 1.februārī, tādējādi ar likumprojektu ir piedāvāts attiecīgi papildināt likuma pārejas noteikumus.   1. ***Paziņojumu par PVN samaksu iesniegšana***   Regulējuma mērķis ir mainīt paziņojuma par PVN samaksu iesniegšanas kārtību, lai tā atbilstu vienotā nodokļu konta koncepcijai.  Ar 2021.gada 1.janvāri, kā to paredz Saeimā 2017.gada 23.novembrī pieņemtais likums “Grozījumi likumā “Par nodokļiem un nodevām””, VID administrēto valsts budžeta maksājumu veikšanai tiek ieviests vienotais nodokļu konts.  Ar Saeimā 2019.gada 23.maijā pieņemtajiem grozījumiem PVN likumā, kas stāsies spēkā 2021.gada 1.janvārī, tiek noteikts, ka PVN vienotajā nodokļu kontā ir iemaksājams 23 dienu laikā pēc attiecīgā taksācijas perioda beigām.  Bez PVN deklarācijas PVN likumā vēl ir noteikts tāds pārskata veids kā paziņojums par PVN samaksu. Ar šo paziņojumu personas informē VID par PVN samaksu dažādos gadījumos, piemēram, veicot priekšnodokļa korekciju gadījumā, kad PVN maksātājs ir izslēgts no VID PVN maksātāju reģistra, par jauna transportlīdzekļa iegādi no citas dalībvalsts jebkuras personas, par zaudētajiem parādiem u.c.  Atbilstoši PVN likuma regulējumam gadījumos, kad personai ir pienākums iesniegt VID paziņojumu par PVN samaksu, PVN valsts budžetā iemaksā līdz šā paziņojuma iesniegšanas brīdim VID, bet ne vēlāk kā līdz nākamā mēneša 20.datumam, kas seko pēc mēneša, kurā ir noticis darījums (izņemot atsevišķus darījumus). Tādā veidā paziņojums par PVN samaksu ir iesniedzams pēc PVN samaksas veikšanas par attiecīgo darījumu un uzskatāms par informatīvo deklarāciju, ar ko persona informē VID par PVN samaksu.  Atbilstoši Ministru kabineta 2017.gada 26.septembra sēdes protokola Nr.48 44.§ 3.2.punktam regulāri iesniedzamās (t.i., reizi mēnesī, reizi ceturksnī un reizi pusgadā iesniedzamās) nodokļu deklarācijas un numerācijas lietošanas tiesību ikgadējās valsts nodevas deklarācija nodokļu administrācijai iesniedzamas pirms nodokļu un valsts nodevas par numerācijas lietošanas tiesībām maksāšanas gala termiņa, nodokļu deklarācijas un numerācijas lietošanas tiesību ikgadējās valsts nodevas deklarācijas iesniegšanas termiņu nosakot ne mazāk kā trīs dienas pirms vienotā nodokļu un numerācijas lietošanas tiesību ikgadējās valsts nodevas maksāšanas gala termiņa iestāšanās. Līdz ar to, lai nodrošinātu, ka vienotajā nodokļu kontā saņemto maksājumu ir iespējams attiecināt pret VID administrēto nodokļu maksājumu saistībām, normatīvajos aktos ir jānosaka, ka nodokļu deklarācija ir iesniedzama pirms nodokļa maksāšanas termiņa, tādējādi vispirms tiktu uzskaitīta VID administrēto nodokļu maksājumu saistība un vienotajā nodokļu kontā saņemto maksājumu būs iespējams pret to attiecināt.  Saglabājot esošo regulējumu, VID jaunajā Maksājumu administrēšanas informācijas sistēmā (turpmāk – MAIS) veidosies situācija, ka persona samaksās PVN vienotajā nodokļu kontā, bet paziņojumu par PVN samaksu iesniegs vēlāk, līdz ar to, saņemot maksājumu vienotajā nodokļu kontā, tam nebūs identificējama saistība ar vēlāk iesniegto paziņojumu par PVN samaksu.  Šādas šobrīd PVN likumā noteiktās kārtības saglabāšana MAIS var radīt problēmas, jo var nebūt iespējams attiecināt jau iemaksāto summu vienotajā nodokļu kontā uz vēlāk iesniegto paziņojumu. Vienotajā nodokļu kontā iemaksātā summa par šo paziņojumu var tikt attiecināta uz citiem iepriekš iesniegtiem dokumentiem, kuriem maksājuma saistības datums ir vēlāks. Tāpat situācijā, kad PVN maksā pirms paziņojuma par PVN samaksu iesniegšanas, vienotajā nodokļu kontā var veidoties pārmaksātā PVN summa un tā var tikt novirzīta citu nodokļu maksājumu saistību segšanai, ne PVN maksājuma segšanai, attiecībā uz kuru normatīvais akts paredz PVN maksāt pirms paziņojuma par PVN samaksu iesniegšanas. No šādas kārtības saglabāšanas var rasties vairākas problēmas, t.sk. nepamatota nokavējuma naudas aprēķināšana.  Ņemot vērā minēto, lai nodrošinātu MAIS sekmīgu darbību un novērstu iespējamās problēmsituācijas, kas vienlaicīgi radītu administratīvo slogu, gan VID, gan nodokļu maksātājiem sakarā ar dažādiem principiem PVN maksāšanai valsts budžetā (t.i., vienotajā nodokļu kontā), un riskiem normu neievērošanā, ir nepieciešams veikt attiecīgus grozījumus PVN likumā, nosakot, ka paziņojums par PVN samaksu ir iesniedzams pirms PVN samaksas veikšanas. Savukārt PVN samaksa valsts budžetā ir jāveic trīs darba dienu laikā pēc paziņojuma par PVN samaksu iesniegšanas.  Līdz šim paziņojums par PVN samaksu ir uzskatīts par informatīvo deklarāciju likuma “Par nodokļiem un nodevām” izpratnē, jo tas attiecīgajiem nodokļu maksātājam neradīja PVN maksāšanas saistības, bet tikai sniedza informāciju VID par attiecīgajos gadījumos veikto PVN samaksu. Savukārt ar šo likumprojektu tiek mainīta šī paziņojuma koncepcija pēc būtības, jo tas kļūst par nodokļa deklarāciju atbilstoši likuma “Par nodokļiem un nodevām” 1.panta 19.punktam, kas paredz, ka nodokļa deklarācija ir nodokļu administrācijai iesniedzamā nodokļu maksātāja nodokļa deklarācija (arī tās pielikumi), pārskats, nodokļa aprēķins, ziņojums vai paziņojums, kurā norādāmi budžetā maksājamie nodokļi un no budžeta atmaksājamās nodokļu summas. Tādā veidā paziņojums par PVN samaksu vairs netiks uzskatīts par iesniedzamo informāciju VID, bet gan par nodokļa deklarāciju ar tajā veikto PVN samaksas vai atmaksas aprēķinu.  Izņēmums no minētās koncepcijas ir gadījumos, kad zvērināts tiesu izpildītājs valsts budžetā iemaksā PVN no mantas pārdošanas tiesu izpildītāja rīkotajā izsolē un informē par to VID, izmantojot paziņojuma par PVN samaksu formu, jo, neskatoties uz to, ka PVN iemaksu veic zvērināts tiesu izpildītājs, faktiskais PVN maksātājs ir komersants, kura manta tiek pārdota izsolē. Tādā veidā attiecībā uz zvērinātajiem tiesu izpildītājiem nemainās paziņojuma par PVN samaksu būtība un arī turpmāk tas uzskatāms par informatīvo deklarāciju, kas iesniedzama VID, lai informētu par veikto PVN samaksu, bet mainās zvērinātajiem tiesu izpildītājiem noteiktais PVN samaksas termiņš, proti, PVN samaksa valsts budžetā jāveic trīs darba dienu laikā pēc paziņojuma par PVN samaksu iesniegšanas (līdz šim PVN samaksa bija jāveic vienlaicīgi ar paziņojuma par PVN samaksu iesniegšanu).   1. ***Apgrieztās jeb reversās PVN maksāšanas kārtības darījumos ar kokmateriāliem precizēšana***   Grozījumu mērķis ir panākt vienotu regulējuma izpratni un tā interpretāciju, lai norma būtu skaidra un nepārprotama gan PVN maksātājiem, gan VID.  Sākotnēji apgrieztā jeb reversā PVN maksāšanas kārtība bija attiecināta tikai uz kokmateriālu piegādēm. Tomēr, būtiski palielinoties krāpšanas apmēram, ar 2001.gada 1.aprīli apgrieztā jeb reversā PVN maksāšanas kārtība tika ieviesta arī noteiktiem pakalpojumiem. Ar Ministru kabineta noteikumiem tika noteikti pakalpojumu veidi, kuri saistīti ar kokmateriāliem un kuriem piemērojama apgrieztā jeb reversā PVN maksāšanas kārtība:  1) ar kokmateriālu sagatavošanu saistītie pakalpojumi, to skaitā ciršanas tiesību piešķiršana, augoša koka un apaļkoka uzmērīšana, vērtēšana, nozāģēšana, atzarošana un krautņu veidošana;  2) kokmateriālu apstrādes un pārstrādes pakalpojumi, to skaitā zāģēšana, garināšana, mizošana, frēzēšana, ēvelēšana, virpošana, slīpēšana, žāvēšana, līmēšana, lakošana un šķeldošana;  3) kokmateriālu marķēšanas, brāķēšanas, šķirošanas, pakošanas, kā arī antiseptēšanas un cita veida ķīmiskās apstrādes pakalpojumi;  4) kokmateriālu transportēšanas, iekraušanas, izkraušanas, pārkraušanas un glabāšanas pakalpojumi.  Tomēr laika gaitā krāpšanās kokrūpniecības nozarē pārcēlās uz tādiem darījumiem, kam netika piemērota apgrieztā jeb reversā PVN maksāšanas kārtība, piemēram, koksnes blakusproduktiem. Līdz ar to, aizsargājot valsts fiskālās intereses, apgrieztās jeb reversās PVN maksāšanas kārtības piemērošanas jomu nācās paplašināt, tādējādi samazinot krāpšanās iespējas šajā nozarē.  Sākot ar 2007.gada 1.janvāri, tika papildināts pakalpojumu uzskaitījums, kuri saistīti ar kokmateriāliem un kuriem piemērojama apgrieztā jeb reversā PVN maksāšanas kārtība, proti, ar kokmateriāliem saistītiem tirgus izpētes (mārketinga) un starpniecības pakalpojumiem.  Ieviešot un pakāpeniski paplašinot apgriezto jeb reverso PVN maksāšanas kārtību šajā jomā, mērķis bija maksimāli aptvert visu primārās koksnes produktu klāstu, kā arī dažus pakalpojumu šajā jomā, novērst dažādas likuma normu interpretācijas, veicināt godīgu konkurenci un mazināt krāpnieciskās darbības PVN jomā, kā arī atvieglot šo normu piemērošanu un administrēšanu.  Attiecībā uz kokmateriālu piegādēm un ar kokmateriāliem saistītiem pakalpojumiem Direktīvā 2006/112/EK konkrēta definējuma nav un regulējums ieviests saskaņā ar Eiropas Komisijas īpašu Latvijai piešķirtu atkāpi, tādēļ uzskatāms, ka Direktīvas 2006/112/EK normas attiecībā uz kokmateriālu piegādi un ar kokmateriāliem saistītiem pakalpojumiem ir atbilstoši pārņemtas PVN likuma 141.pantā.  Lai panāktu vienotu regulējuma izpratni un mazinātu tā interpretācijas iespējas, kā arī, lai norma būtu skaidra un nepārprotama gan PVN maksātājiem, gan nodokļu administrācijai, ir veikti tehniska rakstura precizējumi PVN likuma 141.panta nosaukumā, tā otrajā, septītajā, astotajā un devītajā daļā. Ir precizēts, ka PVN likuma 141.panta otrā daļa ir piemērojama, ja iekšzemē tiek sniegti ar kokmateriāliem saistīti pakalpojumi, kuri ir minēti PVN likuma 141.panta ceturtajā daļā, proti, neatkarīgi no tā, vai minētie sniegtie pakalpojumi ir vai nav tieši saistīti ar PVN likuma 141.panta trešajā daļā minēto kokmateriālu piegādi.  Lai PVN likumā neveidotos atšķirīgas redakcijas pēc būtības līdzīgiem regulējumiem saistībā ar šo īpašo nodokļa maksāšanas kārtību, ir veikti tehniska rakstura precizējumi arī PVN likuma 143.pantā attiecībā uz darījumiem ar metāllūžņiem pēc līdzības ar grozījumiem, kas piedāvāti PVN likuma 141.pantā. Līdz ar to ir veikti tehniska rakstura precizējumi 143.panta nosaukumā, tā otrās daļas ievaddaļā, ceturtās daļas ievaddaļā, septītajā, astotajā un devītajā daļā.  Tādējādi īpašās nodokļa maksāšanas kārtības regulējumi kokmateriāliem un metāllūžņiem pēc būtības netiek mainīti, bet veikto tehnisko precizējumu rezultātā tie būs skaidrāki un mazāk interpretējami.   1. ***PVN samazinātā likme piecu procentu apmērā***   Pašlaik PVN samazināto likmi piecu procentu apmērā piemēro tādām pārtikas produktu piegādēm, kas ir svaigi augļi ogas un dārzeņi, tostarp mazgāti, mizoti, lobīti, griezti, un fasēti, bet nav termiski apstrādāti vai kā citādi apstrādāti, piemēram, saldēti, sālīti, kaltēti, un kuri ir minēti PVN likuma pielikumā. PVN samazinātā likme piecu procentu apmērā svaigiem augļiem, ogām un dārzeņiem bija ieviesta uz laiku no 2018.gada 1.janvāra līdz 2020.gada 31.decembrim. Ņemot vērā Ministru kabineta 2020.gada 22.septembra sēdē lemto (protokollēmuma Nr.55, 38.§ informatīvajam ziņojumam “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.–2023.gadam” 27.punkts), PVN samazināto likmi piecu procentu apmērā svaigiem augļiem, ogām un dārzeņiem saglabā uz turpmākajiem 3 gadiem (no 2021.gada 1.janvāra līdz 2023.gada 31.decembrim), vērtējot sasniedzamos rezultatīvos rādītājus.  Attiecībā uz PVN samazinātās likmes piecu procentu apmērā saglabāšanu Zemkopības ministrija izvirza mērķus veicināt augļkopības un dārzeņkopības nozaru attīstību, mazināt ēnu ekonomiku, palielināt legālajā tirgū darbojošos komersantu konkurētspēju, kā arī veicināt svaigu augļu, ogu un dārzeņu patēriņu .  Lai novērtētu izvirzīto mērķi, ir noteikti šādi sasniedzamie rezultatīvie rādītāji:   |  |  |  |  |  |  | | --- | --- | --- | --- | --- | --- | | **Nr.**  **p.k.** | **Mērķis** | **Rezultatīvais radītājs** | **Datu avots** | **Raksturojums** | **Vērtība** | | 1. | Veicināt augļkopības un dārzeņkopības nozaru attīstību | PVN likumā noteikto augļu, ogu un dārzeņu izaudzētās produkcijas vērtība salīdzinājumā pret ievesto produkcijas vērtību | Agroresursu un ekonomikas institūts, Eurostat | PVN likumā noteikto augļu, ogu un dārzeņu izaudzētās produkcijas vērtības gada pārmaiņas (%) salīdzinājumā pret ievestās produkcijas vērtības gada pārmaiņām (%) | Lielāks par 1 procentpunktu ik gadu | | 2. | Veicināt svaigu augļu, ogu un dārzeņu patēriņu | Apgrozījums | VID dati | Kopējā ar PVN samazināto 5 procentu likmi apliekamo darījumu vērtības [[7]](#footnote-7) gada pārmaiņas (%) salīdzinājumā ar kopējo darījumu vērtības [[8]](#footnote-8) gada pārmaiņām (%) | Lielāks par 6 procentpunktiem ik gadu | | 3. | Palielināt legālajā tirgū darbojošos komersantu konkurētspēju | Augļu, ogu un dārzeņu ražotāju PVN maksātāju vidējais atalgojums uz vienu nodarbināto | LAD[[9]](#footnote-9) un VID dati[[10]](#footnote-10) | Gada pārmaiņas, % | Lielāks par 6 procentiem ik gadu | | 4. | Mazināt ēnu ekonomiku | Ēnu ekonomika | Novērtējums, analīze | PVN samazinātās 5 procentu likmes ieviešanas ietekmi uz ēnu ekonomiku, sākot ar 2018.gadu | Ēnu ekonomika mazinājusies ik gadu |   Tuvojoties noslēguma datumam, Zemkopības ministrijai būtu jāvērtē izvirzīto mērķu sasniegšana, vērtējot sasniedzamos rezultatīvos rādītājus, sakarā ar PVN samazinātās likmes piecu procentu apmērā piemērošanu.  Likumprojektā ir veikts arī tehnisks precizējums, lai vienādotu terminoloģiju, kas lietota Direktīvas 2006/112/EK 147.pantā un PVN likumā, tādējādi novēršot interpretācijas iespējas. Likumprojekts paredz, ka tiek veikti precizējumi PVN likuma 49.pantā, nosakot, ka PVN 0 procentu likmi piemēro preču piegādēm, ja trešās valsts vai trešās teritorijas fiziskā persona, kuras pastāvīgā adrese vai parastā dzīvesvieta nav Eiropas Savienības teritorijā, izved iekšzemē iegādātās preces ārpus Eiropas Savienības teritorijas.  Tāpat PVN likuma 61.panta ceturtajā daļā tika precizētā atsauce uz likuma pantu.  Likumprojekta mērķis ir precizēt PVN regulējumu, lai vienkāršotu PVN piemērošanu, samazinātu administratīvo slogu un izmaksas, novērstu interpretācijas iespējas, saskaņotu PVN regulējumu ar citos normatīvajos aktos pieņemtu regulējumu, veicinātu PVN sistēmas darbību, atgriežot nodokļu maksātājiem pārmaksāto PVN summu un, saglabājot līdz 2023.gada 31.decembrim PVN samazinātās likmes piecu procentu apmērā piemērošanu, veicināt augļkopības un dārzeņkopības nozaru attīstību, mazināt ēnu ekonomiku, palielināt legālajā tirgū darbojošos komersantu konkurētspēju, kā arī veicināt svaigu augļu, ogu un dārzeņu patēriņu. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē ir iesaistīta Finanšu ministrija un VID. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums skar:   * reģistrētus PVN maksātājus, kuri PVN deklarācijā ir uzrādījuši pārmaksāto PVN summu; * no VID PVN maksātāju reģistra izslēgtus PVN maksātājus, kuriem ir izveidojusies PVN pārmaksa; * PVN maksātājus, kas vēlas reģistrēties VID PVN maksātāju reģistrā; * reģistrētus PVN maksātājus, kas izslēdzami no VID PVN maksātāju reģistra; * reģistrētus PVN maksātājus, kas Iepakojuma likuma izpratnē ir depozīta iepakotāji; * reģistrētus PVN maksātājus, kas piemēro apgriezto jeb reverso PVN maksāšanas kārtību darījumos ar kokmateriāliem un metāllūžņiem; * personas, kurām ir jāiesniedz paziņojums par PVN samaksu; * trešās valsts vai trešās teritorijas fiziskās personas, kuru pastāvīgā adrese vai parastā dzīvesvieta nav Eiropas Savienības teritorijā un kuras izved iekšzemē iegādātās preces ārpus Eiropas Savienības teritorijas. * reģistrētus PVN maksātājus, kuri iekšzemē veic ar PVN apliekamus darījumus augļkopības un dārzeņkopības nozarē; * patērētājus, kuri iegādājas svaigus augļus, ogas un dārzeņus saskaņā ar PVN likuma pielikumā norādīto.   Pēc VID datiem 2020.gada 1.septembrī reģistrētu PVN maksātāju skaits ir 79 041. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta ieviešana daļā par lēmumu paziņojumu kopumā pozitīvi ietekmēs uzņēmējdarbības vidi. Ar likumprojektu tiks vienkāršota lēmumu paziņošana nodokļu maksātājiem, nosakot vienu lēmumu paziņošanas veidu un vienādojot PVN regulējumu ar vispārīgo likumā “Par nodokļiem un nodevām” noteikto regulējumu. Tāpat PVN likumā netiks īpaši atrunāts PVN maksātāju saziņas veids ar VID, tādā veidā visa saziņa notiks EDS atbilstoši likumā “Par nodokļiem un nodevām” noteiktajam regulējumam.  Likumprojekta ieviešana daļā par PVN pārmaksas atmaksas regulējuma pilnveidošanu kopumā pozitīvi ietekmēs uzņēmējdarbības vidi, jo tie PVN maksātāji, kuriem objektīvu apstākļu dēļ veidojas PVN pārmaksa, turpmāk ātrāk saņems atmaksu un varēs operatīvi pārvaldīt apgrozāmos līdzekļus, piemēram, veicot īstermiņa vai ilgtermiņa ieguldījumus uzņēmējdarbības attīstībā.  Saistībā ar likumprojekta ieviešanu daļā par depozīta sistēmu pieaugs administratīvais slogs depozīta iepakotājiem saistībā ar pienākumu iesniegt deklarāciju par taksācijas gadu un ar PVN apliekamās vērtības koriģēšanu, jo tiek ieviesta obligāta depozīta sistēma, kas attieksies gan uz atkārtoti lietojamu iepakojumu, gan arī uz vienreiz lietojamu iepakojumu. Tomēr šī sloga pieaugums nav saistīts ar administratīvo prasību pieaugumu PVN jomā, bet gan ir atkarīgs no obligātās depozīta sistēmas ieviešanas Latvijā kopumā. Savukārt depozīta sistēmas ieviešanai būs pozitīva ietekme uz vidi, kas veicinās izlietotā iepakojuma pārstrādes apjoma palielināšanu un izlietotā iepakojuma apjoma, kas jāapglabā atkritumu poligonā, samazināšanu, kā arī dzērienu iepakojuma pārdomātu patēriņu.  Likumprojekta ieviešana daļā par apgrieztās jeb reversās PVN maksāšanas kārtības kokmateriālu piegādēm un metāllūžņu piegādēm precizēšanu labvēlīgi ietekmēs ar konkrētajām jomām saistītos uzņēmumus, jo tiks novērsta atšķirīga regulējumu izpratne un to dažādā interpretācija atsevišķos gadījumos, kā arī tiks panāktas skaidras un nepārprotamas normas gan PVN maksātājiem, gan nodokļu administrācijai.  Likumprojekta ieviešana daļā par PVN samazinātās likmes saglabāšanu svaigiem augļiem, ogām un dārzeņiem pozitīvi ietekmēs tautsaimniecību, veicinot augļkopības un dārzeņkopības nozaru attīstību, un var samazināt ēnu ekonomikas īpatsvaru, mazināt ēnu ekonomikas negatīvās sekas legāli strādājošajos uzņēmumos, vienlaicīgi kāpinot to konkurētspēju, kā arī veicinot svaigu augļu, ogu un dārzeņu patēriņu. Tā kā PVN tiešā veidā ietekmē pārtikas produktu gala cenu, saglabājot PVN samazināto likmi piecu procentu apmērā svaigiem augļiem, ogām un dārzeņiem līdz 2023.gada 31.decembrim, nav gaidāms, ka mazumtirdzniecības cenas iepriekš minēto nozaru produkcijai būs pakļautas cenu kāpuma riskam dēļ PVN likmes paaugstināšanas.  Attiecībā uz paziņojumu par PVN samaksu iesniegšanu un PVN samazinātās piecu procentu likmes saglabāšanu administratīvais slogs paliks nemainīgs. |
| 3. | Administratīvo izmaksu monetārs novērtējums | Likumprojekta administratīvo izmaksu monetāru aprēķinu nav iespējams veikt. Attiecībā uz grozījumiem par lēmumu paziņošanu un saziņu ar VID var secināt, ka administratīvās izmaksas kopumā samazināsies, jo tiek vienkāršots normatīvais regulējums, vienādojot to ar likumā “Par nodokļiem un nodevām” noteikto.  Savukārt attiecībā uz grozījumiem par depozīta sistēmu tiek pieņemts, ka administratīvo izmaksu novērtējums varētu būt negatīvs, jo depozīta sistēma kļūs obligāta un to izmantos lielāks reģistrēto PVN maksātāju skaits.  Attiecībā uz pārmaksātā PVN summas atmaksas kārtību administratīvās izmaksas personām, kuras ir izslēgtas no VID PVN maksātāju reģistra, vairs nebūs, jo tām nebūs vairs atsevišķi ar iesniegumu jāpieprasa pārmaksātā PVN summa.  Attiecībā uz paziņojuma par PVN samaksu iesniegšanu un PVN samazinātās piecu procentu likmes saglabāšanu administratīvās izmaksas paliks nemainīgas. |
| 4. | Atbilstības izmaksu monetārs novērtējums | Likumprojekta atbilstības izmaksu monetāru aprēķinu nav iespējams veikt. |
| 5. | Cita informācija | Nav |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | 2020 | | Turpmākie trīs gadi (*euro*) | | | | | |
| 2021 | | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru  2022. gadam |
| 1 | 2 | 3 | 4 | | 5 | 6 | 7 | 8 |
| 1. Budžeta ieņēmumi | 2 884 931 000 | 0 | 3 077 457 000 | | -3 000  000 | 3 276 821 000 | -3 000 000 | -3 000 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 2 884 931 000 | 0 | 3 077 457 000 | | -3 000  000 | 3 276 821 000 | -3 000 000 | -3 000 000 |
| 1.2. valsts speciālais budžets | 0 | 0 | 0 | | 0 | 0 | 0 | 0 |
| 1.3. pašvaldību budžets | 0 | 0 | 0 | | 0 | 0 | 0 | 0 |
| 2. Budžeta izdevumi | 0 | 18 062 | 0 | | 0 | 0 | 0 | 0 |
| 2.1. valsts pamatbudžets | 0 | 18 062 | 0 | | 0 | 0 | 0 | 0 |
| 2.2. valsts speciālais budžets | 0 | 0 | 0 | | 0 | 0 | 0 | 0 |
| 2.3. pašvaldību budžets | 0 | 0 | 0 | | 0 | 0 | 0 | 0 |
| 3. Finansiālā ietekme | 0 | -18 062 | 0 | | -3 000 000 | 0 | -3 000 000 | -3 000 000 |
| 3.1. valsts pamatbudžets | 0 | -18 062 | 0 | | -3 000 000 | 0 | -3 000 000 | -3 000 000 |
| 3.2. speciālais budžets | 0 | 0 | 0 | | 0 | 0 | 0 | 0 |
| 3.3. pašvaldību budžets | 0 | 0 | 0 | | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +18 062 | X | | 0 | X | 0 | 0 |
| 5. Precizēta finansiālā ietekme | X | 0 | X | | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Pārmaksātā PVN summas atmaksas kārtības pilnveidošanas fiskālā ietekme šajā anotācijā netiek norādīta, jo faktiski šāda kārtība darbojas no 2020.gada 1.aprīļa. Fiskālās ietekmes aprēķins tika iekļauts likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”. Tā kā šis likumprojekts paredz uz noteiktu laika periodu no 2020.gada 1.aprīļa līdz 31.decembrim ieviestās speciālās pārmaksātā PVN summas atmaksas kārtības nepārtrauktu turpinājumu, fiskālā ietekme ir tikai uz naudas plūsmu un tikai ieviešanas gadā. Tā tika novērtēta -60,0 milj. *euro* apmērā un jau ir iekļauta bāzes prognozēs.  Saistībā ar grozījumiem attiecībā uz paziņojumu par PVN samaksu iesniegšanas kārtības maiņu būs nepieciešamas izmaiņas VID informācijas sistēmās. Izmaiņu realizācija 2020.gadā var sasniegt 18 062 *euro* ar PVN.  PVN samazinātās piecu procentu likmes saglabāšanas svaigiem augļiem, ogām un dārzeņiem no 2021.gada 1.janvāra līdz 2023.gada 31.decembrim fiskālā ietekme uz PVN ieņēmumiem ir aprēķināta, ņemot vērā datus par ar PVN samazināto piecu procentu likmi apliekamo vērtību tādiem augkopības uzņēmumiem, kā:  • dārzeņu audzēšana (NACE 2.red. kods ir 01.13);  • sēkleņu un kauleņu audzēšana (NACE 2.red. kods ir 01.24);  • citu koku un krūmu augļu un riekstu audzēšana (NACE 2.red. kods ir 01.25).  Ekstrapolējot minēto nozaru attīstību un piemērojot eksperta vērtējumu par PVN ieņēmumiem no šīm nozarēm, PVN ieņēmumu samazinājums saistībā ar PVN samazinātās piecu procentu likmes saglabāšanu svaigiem augļiem, ogām un dārzeņiem no 2021.gada 1.janvāra līdz 2023.gada 31.decembrim 2021., 2022.un 2023.gadā tiek aprēķināts 3.0 milj. *euro* apmērā.  Saskaņā ar biedrības “Zaļā brīvība” mājas lapā publicēto pētījumu “[Dzērienu taras iepakojuma depozīta sistēmas Baltijas valstīs](http://www.zalabriviba.lv/wp-content/uploads/DepozitaSistemsPetijums_1Apr2019.pdf)” (autori Balcers O., Brizga J., Moora H., Raal R., 2019.gads) kopā gadā pārdodamais iepakojuma daudzums tiek prognozēts 355,1 milj. vienību. Atbilstoši VARAM sagatavotajam noteikumu projektam “Depozīta sistēmas darbības noteikumi” (VSS-277) depozīta maksu ir plānots noteikt 0,10 *euro* vērtībā, bet saskaņā ar noteikumu projekta anotācijā iekļauto informāciju ir plānots atpakaļ saņemt līdz 90 % iepakojuma vienību. Respektīvi, atpakaļ nesaņemti tiks 10% jeb 35,51 milj. iepakojuma vienību par kopējo depozīta maksas summu 3,55 milj. *euro.* Depozīta iepakotājiem, iesniedzot PVN deklarāciju par iepriekšējo taksācijas gadu, par šo summu ir jākoriģē piegādāto preču ar PVN apliekamo vērtību. Tā kā uzskatāms, ka šajā summā jau ir iekļauts PVN, tad, veicot korekcijas par iepriekšējo taksācijas gadu, valsts budžetā maksājamā PVN summa ir aprēķināta 616 289 *euro* apmērā. Depozīta sistēma tiek ieviesta ar 2022.gada 1.februāri, tādējādi ar PVN apliekamās vērtības par atpakaļ nesaņemto depozīta iepakojumu koriģēšana ir jāveic 2023.gadā, iesniedzot PVN gada deklarāciju par 2022.gadu. Tomēr jāņem vērā, ka 2022.gadā depozīta sistēma darbosies tikai 11 mēnešus. Līdz ar to valsts budžetā maksājamā PVN summa 2023.gadā indikatīvi ir aprēķināta 564 932 *euro* apmērā, kas tiks precizēta un ņemta vērā, izstrādājot likumprojektu “Par valsts budžetu 2022.gadam”. | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | | |
| 8. Cita informācija | Izmaiņu veikšanai VID informācijas sistēmās nepieciešamais finansējums 2020.gadā 18 062 *euro* apmērā tiks nodrošināts Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros.  Saskaņā ar Ministru kabineta 2020.gada 22.septembra sēdes protokollēmuma Nr.55, 38.§ 27.punktu akciju sabiedrības “Latvijas valsts meži” dividendēs izmaksājamā peļņas daļa par 2020., 2021. un 2022.gadu ir palielināta par 3,0 milj. *euro* ik gadu, lai kompensētu PVN ieņēmumu samazinājumu saistībā ar PVN samazinātās piecu procentu apmērā likmes saglabāšanu svaigiem augļiem, ogām un dārzeņiem no 2021.gada 1.janvāra līdz 2023.gada 31.decembrim. | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar likumprojektā iekļauto regulējumu ir nepieciešams veikt grozījumus šādos normatīvajos aktos:  1) Ministru kabineta 2013.gada 3.janvāra noteikumos Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai”, lai precizētu regulējumu par VID lēmumu paziņošanu un saziņas veidiem starp VID un PVN maksātājiem;  2) Ministru kabineta 2013.gada 15.janvāra noteikumos Nr.40 “Noteikumi par pievienotās vērtības nodokļa deklarācijām”, lai:  - precizētu regulējumu par PVN deklarāciju iesniegšanas veidu, t.i., izslēdzot citus iesniegšanas veidus, izņemot PVN deklarācijas iesniegšanu EDS;  - precizētu regulējumu attiecībā uz reģistrētu PVN maksātāju pienākumu aizpildīt informāciju par pārmaksāto PVN summu par iekšzemē veiktiem darījumiem un pieprasījuma iesniegšanu PVN pārmaksas atmaksai, kas ir izveidojusies sakarā ar pamatlīdzekļu iegādi, jo plānots nodrošināt regulāru pārmaksātā PVN summas atmaksu visiem reģistrētiem PVN maksātājiem neatkarīgi no to lieluma, uzņēmējdarbības veida bez papildu noteiktiem nosacījumiem. |
| 2. | Atbildīgā institūcija | Finanšu ministrija (tai skaitā VID) |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar likumprojektu tiek pilnveidots jau iepriekš pārņemtais Direktīvas 2006/112/EK 183.panta regulējums. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |  |  |  |
| --- | --- | --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | | | |
| A | B | | | C | | D |
| Direktīva 2006/112/EK | | | | | | |
| Direktīvas 2006/112/EK 183.pants | Likumprojekta 12.pants (Pievienotās vērtības nodokļa likuma 109.pants) | | Pārņemts pilnībā | | Likumprojekts neparedz stingrākas prasības | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | | | |
| Cita informācija | Direktīvas 2006/112/EK regulējums ir jau pārņemts likumā, bet ar šo likumprojektu tiek veikti atsevišķi precizējumi. | | | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | | | |
| A | B | C | | | | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | | | | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav | | | | | |
| Cita informācija | Nav | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu 2020.gada 19.jūnijā ir ievietota Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvjiem ir iespēja līdzdarboties projekta izstrādē, rakstveidā sniedzot viedokļus par projektu (<http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project522>) un Ministru kabineta tīmekļvietnē <https://www.mk.gov.lv/content/ministru-kabineta-diskusiju-dokumenti>.  Pēc likumprojekta iesniegšanas izskatīšanai Ministru kabinetā informācija par likumprojektu tiks nosūtīta Latvijas Darba devēju konfederācijai, Latvijas Nodokļu konsultantu asociācijai, Latvijas Tirdzniecības un rūpniecības kamerai, Latvijas nodokļu maksātāju tiesību asociācijai, Latvijas Kokrūpniecības federācijai. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2020.gada 19.jūnijā publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project522> un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://www.mk.gov.lv/content/ministru-kabineta-diskusiju-dokumenti> ar aicinājumu sabiedrību līdzdarboties līdz 2020.gada 13.jūlijam.  Jautājums par pārmaksātā PVN summas atmaksas kārtības pilnveidošanu (diskutējot par atmaksas termiņu) tika izskatīts arī VID attīstības konsultatīvās padomes 2019.gada 3.septembra sēdē, kā arī 2020.gada 11.martā notikušajā VID nodokļu konsultatīvās padomes sēdē. |
| 3. | Sabiedrības līdzdalības rezultāti | Šobrīd nav informācijas par sabiedrības viedokli.  Savukārt jautājumā par pārmaksātā PVN summas atmaksas termiņa noteikšanu nevalstiskā sektora sadarbības partneri atbalstīja Finanšu ministrijas ierosināto 30 dienu termiņa noteikšanu bez papildu VID tiesībām minēto termiņu pagarināt.  Nav veikti īpaši sabiedrības līdzdalības pasākumi attiecībā uz PVN samazinātās likmes piecu procentu apmērā saglabāšanu, savukārt portālā “Mana balss” uz 2020.gada 25.septembri nobalsoja 4911 iedzīvotāji, atbalstot šādas likmes saglabāšanu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nemainīs pārvaldes funkcijas un institucionālo struktūru, kā arī netiks veidotas jaunas institūcijas, savukārt esošās institūcijas netiks likvidētas vai reorganizētas. |
| 3. | Cita informācija | Nav |

Finanšu ministrs J. Reirs

Lukjanska 67095514

Diana.Lukjanska@fm.gov.lv

v\_sk = 8215

1. Likuma “Par nodokļiem un nodevām” 28.panta otrā daļa. [↑](#footnote-ref-1)
2. VID ir pagarinājis PVN pārmaksas izskatīšanas termiņu Pievienotās vērtības nodokļa likuma 110.pantā noteiktajos gadījumos. [↑](#footnote-ref-2)
3. VID ir pagarinājis PVN pārmaksas izskatīšanas termiņu Pievienotās vērtības nodokļa likuma 110.pantā noteiktajos gadījumos. [↑](#footnote-ref-3)
4. Likuma “Par nodokļiem un nodevām” 23.1 pants [↑](#footnote-ref-4)
5. Likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 6.pants, kas bija piemērojams no 2020.gada 1.aprīļa līdz 9.jūnijam, un Covid-19 infekcijas izplatības seku pārvarēšanas likuma 9.pants, kas ir piemērojams no 2020.gada 10.jūnija līdz 31.decembrim. [↑](#footnote-ref-5)
6. Likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 6.pants, kas bija piemērojams no 2020.gada 1.aprīļa līdz 9.jūnijam, un Covid-19 infekcijas izplatības seku pārvarēšanas likuma 9.pants, kas ir piemērojams no 2020.gada 10.jūnija līdz 31.decembrim. [↑](#footnote-ref-6)
7. PVN deklarāciju 42.1 rinda (darījumiem ar Pievienotās vērtības nodokļa likuma 1.pielikumā noteiktajiem svaigiem augļiem, ogām un dārzeņiem). [↑](#footnote-ref-7)
8. PVN deklarāciju 40.rinda, neieskaitot 42.1rindu (darījumiem ar PVN likuma 1.pielikumā noteiktajiem svaigiem augļiem, ogām un dārzeņiem). [↑](#footnote-ref-8)
9. LAD saraksts ar augļu, ogu un dārzeņu audzētājiem, kas audzē Pievienotās vērtības nodokļa likumā noteiktos svaigos augļu, ogas un dārzeņus. [↑](#footnote-ref-9)
10. LAD saraksts ar augļu, ogu un dārzeņu audzētājiem, kas audzē Pievienotās vērtības nodokļa likumā noteiktos svaigos augļu, ogas un dārzeņus. [↑](#footnote-ref-10)